Urdaneta-Armsat

Urdaneta-Armsat Satlantis Microsats leioatar enpresak Armeniako Geocosmos enpresa publikoarekin elkarlanean CubeSat (16U) formatuan garatutako eusko-armeniar nanosatelite-saila da.

Saila honetako lehen satelitea, Armsat-1, Armeniak jaurti zuen orbitara 2022ko maiatzean, honela armeniar lehen satelitea bihurtuz.

 Historia 
 Aurrekariak eta diseinua 
Armeniak programa espazial bat garatu nahi du 2020ko hamarkadatik, bereziki satelite arloan autonomia estrategikoa lortzeko helburuarekin. Herrialdea programa bikoitz batean sartu zen, EHUk Leioan duen parke teknologikoan egoitza duen Satlantis Microsats enpresaren zerbitzuak hartuz. Geocosmos enpresa nazionalarekin lankidetzan, Urdaneta-Armsat izeneko ikerketa-satelite batzuk garatu zituen. Gainera, Armenia programa erabat armeniarra garatzen hasi zen autonomia estrategikoa lortzeko, 2023aren amaieran  Hayasat-1 satelitea jaurtitzea helburua zuena.

Urdaneta-Armsat saila Armeniak eskatutako sateliteek osatzen dute, Satlantis iSIM-907 gailu optikoaz hornituak. Satelite hauek behaketa ez militarrerako dira, nekazaritza eta segurtasunerako. 16,4 kg-ko pisua dute eta 530 km-ko altueran dagoen eguzki-orbita sinkrono batean lan egiteko diseinatuta daude. Satelite hauen iraupena 4 urte ingurukoa da.

 Urdaneta-Armsat-1 
Serieko lehen satelitea, Urdaneta-Armsat-1 izenekoa, 2022ko maiatzaren 25ean jaurti zuten orbitara Cañaveral lurmuturretik, SpaceX Falcon 9 kohete bat erabiliz. Orbitan izateko lehen armeniar satelite bilakatu zen, baita lehen euskal satelitea ere, Satlantis euskal enpresa baita.

Armeniarrak pozik agertu ziren Armsaten jaurtiketarekin eta operazioarekin, Satlantisekin kontratu luzeagoa sinatuz.

 Etorkizuneko bilakaera 
Gutxienez bigarren satelite bat eraikitzea aurreikusi zuten. 2023ko Artsakh eta Azerbaijan arteko gudan, sateliteak gatazkak kaltetutako eremuen irudiak hartu zituen, baina Armeniako agintariek ez zutela helburu militarretarako erabili adierazi zuten. Garapenerako, Armenia kontrol zentro bat eraikitzen ari da bere mugen barruan bere zaintza eta garapen gaitasunak hobetzeko satelite honi eta etorkizunekoei dagokienez.

 Erreferentziak 

 Ikus, gainera 
 Zerrenda:Euskal izena duten objektu astronomikoak
 Lur-1

 Kanpo estekak 

Kategoria:Euskal Herriko sateliteak
Kategoria:Armeniako sateliteak
Kategoria:2022 Euskal Herrian
Kategoria:2022 zientzian